Henrik Dahl (LA), 2023-05-09:
Tak for ordet, og tak til regeringen og til ministeren for redegørelse nr. R 13 om Danmarks udviklingssamarbejde, og jeg vil også sige tak til de ordførere, der er gået ned i detaljer med forskellige dele af redegørelsen.
Det er en stor hjælp, når vi behandler den.
Vi tager selvfølgelig redegørelsen til efterretning, og vi er ligesom de tidligere ordførere også godt tilfredse med, at Folketinget og borgerne får den her redegørelse med et overblik over, hvordan de 0,7 pct. af bruttonationalindkomsten, som vi årligt anvender på udviklingsbistand, fordeler sig på forskellige indsatsområder.
Fakta er jo den bedste medicin imod myter, og derfor er jeg glad for den store dosis af fakta, der er i rapporten her.
Men jeg er sådan set også enig med SF i, at der måske nok på en eller anden måde mangler en analytisk del, så man kan se de lidt større linjer og få et lidt større overblik over, hvordan tingene bevæger sig, og derfor har jeg også nogle overvejelser til den næste redegørelse, som jeg gerne vil dele med salen i dag.
Hvis man interesserer sig for de diskussioner, der er af international politik, så er der et begreb, som tit dukker op, og jeg ved ikke, hvad det helt nøjagtigt hedder på dansk, så jeg siger det lige hurtigt på engelsk, inden jeg forsøger at oversætte det.
Det er democratic backsliding, som jo altså dækker over en udvikling fra det mere veludviklede demokrati til det mindre veludviklede.
Og man kan jo ikke lade være med at tænke på, at der i mange af de lande, som vi samarbejder med, faktisk sker sådan nogle demokratiske tilbageskridt, ikke mindst på det afrikanske kontinent og f.eks. i landet Mali.
Det er jo ikke for at hænge Mali ud; det er faktisk, fordi det er et land, jeg interesserer mig for.
Landet Mali har efterhånden bevæget sig meget langt væk fra noget, man kan kalde for demokrati, og det er sådan set mere antidemokratisk og mere antivestligt, end det har været i mange, mange årtier.
Jeg kunne godt tænke mig, at fremtidige redegørelser på en eller anden måde satte den danske bistand i forhold til, hvordan det helt overordnet går i partnerlandene.
For det er selvfølgelig godt for de mennesker, vi hjælper, at vi hjælper dem, men der er jo også et eller andet paradoksalt ved, at nogle af de lande, vi hjælper, faktisk er mindre demokratiske og mindre sikre at være i, end de var for 15-20 år siden.
Selv om Mali f.eks. i mange, mange år har været et partnerland og der har været en meget bred vifte af projekter, der har været sat i gang, altså både med at opbygge statsinstitutioner og de sådan mere bløde værdipolitiske tiltag af den ene og den anden slags, så er det jo altså desværre, som om det ikke rigtig har båret frugt, og de demokratiske og menneskerettighedsmæssige forhold i landet har igennem mange, mange årtier ikke været dårligere, end de er nu.
Der har vi jo også, selv om vi er glade for, at vi bruger 0,7 pct. af bni og sætter mange projekter i gang, brug for at reflektere over, hvorfor der sker de her demokratiske tilbagefald så mange steder, og om der måske er noget, vi kan gøre for at vende den her udvikling.
Der er jo ikke nogen tvivl om – og det er der jo også mange andre end her i redegørelsen der har slået ned på – at klimaforandringer er noget, som sætter mennesker i bevægelse og skaber flugt, men der er jo heller ikke nogen tvivl om, at dårlig regeringsførelse og politiske eliter, der ikke bekymrer sig om borgernes ve og vel, også er et problem.
Der har jo i mange år været en kedelig tilbøjelighed til at sige, at det ikke er noget, vi skal blande os i fra Danmarks side, at vi ikke skal komme og være belærende i forhold til politiske eliter, der ikke bekymrer sig om menneskerettigheder.
Det synes jeg med sindsro vi kan.
For hvis man melder sig ind i FN, tiltræder man FN-charteret, og der står i FN-charteret, at man vil respektere menneskerettighederne.
Så vi spørger ikke, hvordan det går med nogle menneskerettigheder, vi har fundet på, vi spørger, hvordan det går med at leve op til nogle forpligtelser, man har skrevet under på.
Det er man i sin gode ret til at spørge om.
Så jeg glæder mig til at læse nogle mere sådan analytiske og sammenfattende kapitler, når vi i fremtiden skal diskutere de her ting.